LIETUVOS RESPUBLIKOS DRAUDIMO PRIEŽIŪROS KOMISIJOS

NUTARIMAS

DĖL LIETUVOS RESPUBLIKOS DRAUDIMO PRIEŽIŪROS KOMISIJOS 2004 M. BALANDŽIO 13 D. NUTARIMO NR. N-40 „DĖL MOKUMO ATSARGOS SKAIČIAVIMO METODIKOS PATVIRTINIMO“ PAKEITIMO IR PAPILDYMO

2010 m. rugpjūčio 3 d. Nr. N-287

Vilnius

Lietuvos Respublikos draudimo priežiūros komisija nutaria:

1. Pakeisti Mokumo atsargos skaičiavimo metodiką, patvirtintą Lietuvos Respublikos draudimo priežiūros komisijos 2004 m. balandžio 13 d. nutarimu Nr. N-40 „Dėl Mokumo atsargos skaičiavimo metodikos patvirtinimo“ (Žin., 2004, Nr. 56-1980; 2008, Nr. 15-551):

1.1. Išbraukti XI skyriaus pavadinimą.

1.2. Papildyti Mokumo atsargos skaičiavimo metodiką nauju 46 punktu ir išdėstyti jį taip (ankstesnius 46–48 punktus laikant 47–49 punktais):

„46. Priežiūros komisijos prašymu draudimo ar perdraudimo įmonė kartu su tvirtos finansinės padėties atkūrimo planu privalo pateikti ir kitą papildomą informaciją pagal Priežiūros komisijos nustatytą formą“.

1.3. Išdėstyti 47.1 punktą taip:

„47.1. gruodžio 31 dienos mokumo atsargos apskaičiavimas rašytine forma bei elektronine forma IBM Workplace Forms (XFDL) formatu privalo būti pateiktas iki kitų ataskaitinių metų gegužės 1 dienos. Kovo 31 dienos, birželio 30 dienos ir rugsėjo 30 dienos mokumo atsargos apskaičiavimas rašytine forma bei elektronine forma IBM Workplace Forms (XFDL) formatu privalo būti pateiktas iki kito ketvirčio antro mėnesio 1 dienos;“

1.4. Išdėstyti 47.2 punktą taip:

„47.2. pasibaigus finansiniams metams, draudimo ir perdraudimo įmonės iki kitų metų kovo 1 dienos privalo elektronine forma IBM Workplace Forms (XFDL) formatu pateikti Priežiūros komisijai preliminarų gruodžio 31 dienos mokumo atsargos apskaičiavimą.“

1.5. Papildyti Mokumo atsargos skaičiavimo metodiką nauju 47.3 punktu ir išdėstyti jį taip:

„47.3. visos IBM Workplace Forms (XFDL) formato elektroninės formos Priežiūros komisijai siunčiamos (teikiamos) telekomunikacijų tinklais saugiu SSL kanalu per specializuotą IBM Workplace Forms Viewer aplikaciją prisijungimo su Priežiūros komisijos suteiktu vartotojo vardu bei slaptažodžiu prie Priežiūros komisijos serverio sesijos metu. Už elektronine forma teikiamos informacijos teisingumą atsako draudimo ar perdraudimo įmonės administracijos vadovas.“

2. Nustatyti, kad šis nutarimas taikomas teikiant 2010 m. rugsėjo 30 d. ir vėliau prasidedančių ataskaitinių laikotarpių mokumo atsargos apskaičiavimą.

draudimo priežiūros komisijos
pirmininko pavaduotojas	Ramūnas Baravykas